Արմեն Սարգսյանին երեկ հարց չի ուղղվել՝ ծանո՞թ է արդյոք ընդդիմադիրների քննադատությանը, թե 2015-ին Սահմանադրությունը փոխվեց Սերժ Սարգսյանի իշխանության վերարտադրության նպատակով: Սարգսյանը «Շանթ» հեռուստաընկերության հետ զրույցում ասել է, թե իրեն չպետք է ուղղել հարցը՝ արդյո՞ք վեց տարի մշտապես բնակվել է Հայաստանում, որպեսզի համապատասխանի նախագահի թեկնածուին ներկայացվող սահմանադրական պահանջին: Լրագրողը Արմեն Սարգսյանին հիշեցրել է, որ նա 2013 թվականի սեպտեմբերին է նշանակվել Մեծ Բրիտանիայում Հայաստանի դեսպան և անգամ եթե Լոնդոնում տեղակայված դեսպանատունը դիտարկվի որպես Հայաստանի տարածք, միևնույն է՝ վեց տարին չի լրանում, քանի որ դիվանագիտական աշխատանքից առաջ էլ Սարգսյանը Մեծ Բրիտանիայում էր բնակվում: